Mau maad̶akare Jesús maud̶e ichi baara nibabadaurã Judea druad̶aa wãsid̶au.
Aria panuud̶e chi ichid̶e ijãaduu boro eakuabachii.
Maumisa Juanba boro ea b̶uabachii Enond̶e,
Salim puuru kaita,
aria bania ãrea b̶uud̶eeba.
Aria ẽbẽrarã wãbachid̶au,
boro eabidai baita.
Mau makasii Juan jʉ̃ad̶ai naed̶e.
Mau ewarid̶e waabenarã Juan baara nibabadaurã ab̶a judio ome kĩru berreasid̶au ne jeraabadau ʉ̃rʉbena,
Dachi Akõre daad̶e biꞌia nuread̶ai baita.
Mau maad̶akare Juanmaa wãd̶aped̶a jarasid̶au:
—Jaradeabarii,
bichi ome Jordán kĩare b̶uad̶aba ẽbẽrarã boro eakuamaa b̶uu,
chi mau ʉ̃rʉbena bichiba berread̶a.
Joma maumaa wã panuu.
Maud̶eeba Juanba jarasii:
—Ab̶au bid̶a poyaa uru b̶uabai,
chi mau Dachi Akõreba ichimaa dearuuwãebʉrã.
Machiba mʉʉba jarad̶a ũrisid̶au.
Mʉʉba jarasii mʉ chi Dachi Akõreba Dachi Karibabarii deai jarad̶awãe.
Maumaarã Dachi Akõreba mʉ naa bʉisii ichi o jipa jaremera.
Miakãiduud̶e chi wẽra adauruu chi aude mechiu nii.
Maamina ichi kõpaero ichi jãkaa b̶uu kĩrajʉʉ b̶uu,
ichi berrearuu ũri b̶uud̶eeba.
Ara mau kĩra mʉ kĩrajʉʉ b̶uu ichi nama b̶uud̶eeba.
Mau chi aude mechiu bai b̶uu.
Maud̶e mʉ kaebeu b̶eei b̶uu.
»Chi ʉtʉʉba need̶a jomaurã audeara mechiu nii.
Chi nau iujãad̶e nuree nau iujãad̶ebenad̶eeba ab̶a nau iujãad̶ebenáturu berreabadau.
Maud̶eeba chi bajãad̶ebena neeruu jomaurã audeara mechiu nii.
Ichiaburu berrea b̶uu bajãad̶e unud̶a ʉ̃rʉbena maud̶e ũrid̶a ʉ̃rʉbena.
Maamina ichiba berrea b̶uu ab̶au bid̶a ijãad̶akau.
Chi ichi bed̶ea ijãa b̶uuba kuitaa b̶uu Dachi Akõreba jara b̶uu biawãrabʉ.
Dachi Akõreba bʉid̶aba Dachi Akõre bed̶ea jarabarii,
Dachi Akõreba ichi Jauri wãakawẽa deasiid̶eeba.
Dachi Akõreba ichi Warr kʉ̃ria uru b̶uu;
maud̶eeba ne joma deasii ichi juad̶e uru b̶uamera.
Chi ichi Warrd̶e ijãa b̶uu Dachi Akõre ome ewaricha chokae b̶uai,
maamina chi ichi Warr ida b̶u b̶uu Dachi Akõre ome ewaricha chokae b̶uabai.
Mau Dachi Akõreba kastikai.